સમયના બંધનમાંથી આમ આદમીને મુક્તિ અપાવવામાં આપણું રાજ્યશાસન પણ એટલું જ કાર્યરત છે. રૅશનિંગ કાર્ડ, પાસર્પોટ કે કોઈ પણ પ્રકારનાં સરકારી કાગળિયાં મેળવવામાં Time Limit જેવું રાખ્યું નથી. ઘડિયાળના કાંટે કે કૅલેન્ડરની તારીખ પ્રમાણે ચાલો એમાં સ્વાયત્તતા ક્યાં રહી? મારા જેવો અદનો આદમી ભલે સમય સાચવવા ધમપછાડા કરે, પણ મુંબઈ શહેરમાં સરિયામ નિષ્ફળ જાય. તમે ક્યાંક સમયસર પહોંચીને બતાવો તો એ ટ્રાફિક-ડિપાર્ટમેન્ટની તૌહીન ગણાય. સમયની ગુલામીમાંથી નાગરિકોને મુક્ત કરવા માટે શહેરમાં ટ્રાફિકની એવી ગોઠવણી ઊભી કરી છે કે એક કિલોમીટર કાપતાં અડધો કલાક વીતી જાય. મોટરગાડીવાળો તો શું હાથગાડીવાળો; સાઇકલવાળો; અરે, પગપાળો માણસ પણ સમસસર ક્યાંય પહોંચી ન શકે અને એ રીતે સમય પર પોતાની સર્વોપરિતા પુરવાર કરે.